ང་རང་བྱིས་དུས་ཕ་ཡུལ་གྱི་བེའུ་རྫི་ལ་འགྲོ་དུས་ཁྲུང་ཁྲུང་དཀར་མོ་ཁྱོད་རང་མཐོང་བྱུང་།ཁྱོད་ཀྱི་དབྱངས་རྟ་ཐོས་བྱུང་།ཁྱོད་ཀྱི་ལང་ཚོ་མཐོང་བྱུང་།ཁྱོད་ཀྱི་གཤོག་རྩལ་མཐོང་བྱུང།དབྱངས་རྟའི་རྒྱུད་སྐུད་རེ་རེ་རྟོག་བཏགས་ཁྲོད་ཀྱི་དབྱངས་ཅན་མའི་ཕྲ་རེག་སོར་མོས་ལྡེམ་མྱུར་གྱིས་དཀྲོལ་བའི་ཚེ་ང་རང་རི་དྭགས་པི་ཝང་ལ་ཆགས་པ་ལྟར་ངའི་ཡིད་ཀྱི་བརྟན་པ་ཅིག་ཆར་དུ་འཕྲོག་པའི་བྱེད་པོ་ཁྱོད་ལས་སུ།གཟུགས་མཛེས་ཡིད་དུ་འོང་པའི་ལང་ཚོ་མཐོང་ཚེ།གླིང་སྒྲུང་དུ་འབྲུག་མོའི་ལྷ་བྱ་ཡིན་ཟེར་བ་ཅི་མ་བདེན་སྙམ།ཁྱོད་ཀྱི་མགོ་འཕངས་མཁའ་དབྱིངས་ལ་གཏད་ཅིང་བང་རིམ་བསྒྲིགས་ཏེ་འཕུར་ཚེ།བློ་རྩེ་དམ་པོར་བསྒྲིམས་ནས་འདས་དོན་གྱི་ཕྱི་ནང་གསང་གསུམ་ལ་བསམ་གཞིགས་ཀྱི་སྒོ་མོ་རྡུང་སྟེ་འཕུར་གྱིན་འདུགཁྱོད་ཀྱི་གཤོག་རྩ་རླུང་དང་སྤུ་གྲིས་གྲུབ་ཡོད་ཅིང་བར་སྣང་གི་མཁའ་དབུགས་ནི་ཁ་ཆར་དང་བུ་ཡུག་གིས་གདུག་རྩུབ་ཤིན་ཏུ་ཆེ་ཡང་།ཁྱོད་རང་འཇིགས་པ་མེད་པར་དགུ་ཚིགས་ཀྱི་དབུས་སུ་མཆོང་ལྡིང་བྱེད་ཅིང་།སྐྱོ་གདུང་གིས་མནར་བས་མི་ཚོགས་ལ་དབྱངས་རྟ་དྲོན་མོས་སེམས་ཉིད་ལ་ངལ་གསོ་རྒྱག་ཞོར་འཕུར་འགྲོ།།